Դու կարող ես վիճել ու քո անհամաձայնությունը հայտնել ընկերոջդ քայլերին։ Կարող ես տարհամոզել նրան, անգամ խռովել, բայց երբ ընկերդ կատարում է իր Քայլը եւ, մանավանդ՝ հայտնվում է ծանր, վտանգավոր վիճակում, պարտավոր ես կանգնել նրա կողքին։ «Ելք» դաշինքի անդամներն այս պրոցեսներից առաջ հենց այդպես էլ ասում էին, որ եթե կարիք լինի, մենք կհայտնվենք նրանց կողքին, կպաշտպանենք նրանց։ Եվ երեկ, օրվա վերջում, նրանք անսպասելիորեն ժամանեցին Բաղրամյան պողոտա։ Երեկ եւ նախորդ օրերին մեր լրագրողները բազմիցս փորձել են զրուցել «Լուսավոր Հայաստան» եւ «Հանրապետություն» կուսակցությունների առաջնորդների, անդամների հետ, ապարդյուն՝ նրանց հեռախոսները կա՛մ անջատված էին, կա՛մ չէին պատասխանում։ Մինչդեռ Նիկոլ Փաշինյանն անգամ ներողություն խնդրեց նրանցից՝ կոչ անելով գալ եւ միանալ իրենց։ Եվ պարտադիր չէր միանալ Սերժ Սարգսյանի վարչապետացման դեմ մղվող պայքարին (թեեւ նրանք դեմ էին արտահայտվել նաեւ դրան), այլ ընդամենը պայքարողների կողքին լինել՝ ցույց տալով, որ ընկերության-գործընկերության գաղափարն իրենց համար արժեք ունի։ Նրանց այցը Բաղրամյան ազդեցիկ էր եւ տպավորիչ։ Հավանաբար գիտակցել էին, որ, որպես ընդդիմություն, կոչնչանան, եթե բռնության պահին չհայտնվեն այնտեղ։ Սակայն կարճ ժամանակ մնալով նրանք հեռացան, պայքարողներին ապացուցելով, որ իրենց հետ հույսեր կապելն անիմաստ է։